ไทยเศรษฐฯปรับ ขายเบี้ยประหยัด
ไทยเศรษฐฯ ปรับแผน เลิกแข่งราคา ขายเบี้ยราคาประหยัด รับมือกำลังซื้อลูกค้าหด
8 เม.ย. 2559

ไทยเศรษฐฯ ปรับแผน เลิกแข่งราคา ขายเบี้ยราคาประหยัด รับมือกำลังซื้อลูกค้าหด
นายสถาพร เปาทอง ผู้ช่วยกรรมการผู้จัดการ บริษัท ไทยเศรษฐกิจประกันภัย เปิดเผยว่า บริษัทได้ปรับกลยุทธ์ทางการตลาดใหม่ เพื่อให้สอดคล้องกับกำลังซื้อของลูกค้าที่ลดลง ด้วยการขายแบบประกันรถยนต์ราคาประหยัดมากขึ้น
ทั้งนี้ จะร่วมมือกับบริษัทนายหน้าเพื่อเปิดตัวแบบประกันชั้น 1 ปกติ ที่ให้ลูกค้าจ่ายค่าเบี้ยเพียง 50% ส่วนที่เหลืออีก 50% จะเป็นค่าเสียหายส่วนแรกที่ให้ลูกค้าเก็บไว้เอง เช่น ถ้าค่าเบี้ยเต็ม 1.5 หมื่นบาท ลูกค้าจ่ายก่อน 7,500 บาท หากปีนั้นลูกค้าไม่มีเคลมเกิดขึ้น ก็เท่ากับว่าลูกค้าจ่ายค่าเบี้ยแค่ 7,500 บาท แต่ถ้าลูกค้าเกิดเคลมขึ้นมา ลูกค้าก็ต้องตัดสินใจเองว่าจะยอมจ่ายค่าเบี้ยส่วนที่เหลืออีก 7,500 บาทหรือไม่ เพื่อให้บริษัทนำรถไปซ่อม หรือถ้าลูกค้าไม่เรียกเคลม และนำรถไปซ่อมเองก็ได้  
นอกจากนี้ ยังได้เปิดตัวแบบประกันชั้น 1 “นพเก้า” ซ่อมห้าง ค่าเบี้ย 9,999 บาท ทุนประกัน 3.5 แสนบาท ซึ่งเป็นแบบประกันที่มีทุนประกันและค่าเบี้ยเท่ากันหมด และแบบประกันไมโครพลัส ชั้น 3+ ทุนประกัน 5 หมื่นบาท ค่าเบี้ย 4,000 บาท เพื่อกระตุ้นยอดขายจากช่วงที่ผ่านมาเบี้ยรถยนต์ของบริษัทหดตัวลงมาก